32006R1754
L 331/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1754/2006 AL COMISIEI
din 28 noiembrie 2006
de stabilire a normelor de acordare a asistenței financiare comunitare laboratoarelor comunitare de referință pentru hrana pentru animale, produse alimentare și sectorul sănătății animale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 28 alineatul (2),
întrucât:
(1)
Laboratoarele comunitare de referință își îndeplinesc sarcinile și obligațiile stabilite în legislația sanitar-veterinară comunitară și de Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2) în scopul asistării Comunității.
(2)
În temeiul articolului 32 alineatul (7) din Regulamentul (CE) nr. 882/2004, laboratoarele comunitare de referință pot beneficia de un sprijin financiar din partea Comunității în conformitate cu articolul 28 din Decizia 90/424/CEE.
(3)
Criteriile de eligibilitate pentru cheltuielile laboratoarelor comunitare de referință care beneficiază de asistență financiară în temeiul articolului 28 din Decizia 90/424/CEE și procedurile aplicabile la declararea cheltuielilor și la realizarea auditului au fost stabilite de Regulamentul (CE) nr. 156/2004 al Comisiei (3).
(4)
Nivelul asistenței financiare anuale acordate de Comunitate pentru funcționarea laboratoarelor comunitare de referință se stabilește în fiecare an prin deciziile specifice în materie de sănătate publică, sănătate animală și reziduuri.
(5)
Dat fiind faptul că trebuie să se aducă un anumit număr de modificări Regulamentului (CE) nr. 156/2004, este necesară înlocuirea respectivului regulament, din motive de claritate, luând în considerare Regulamentul (CE) nr. 882/2004.
(6)
Modificările respective privesc în special introducerea unui acord de parteneriat care definește rolul și responsabilitățile fiecărei părți și a unui acord specific, actualizarea dispozițiilor referitoare la TVA și actualizarea cheltuielilor legate de misiuni și de seminarii.
(7)
Respectivul acord de parteneriat trebuie să aibă o durată de cinci ani pentru a permite înființarea în domeniile noi a unei rețele operaționale de laboratoare naționale de referință, dezvoltarea unor noi metode de analiză și o evaluare corectă a performanțelor laboratoarelor naționale de referință.
(8)
O bună gestiune financiară justifică aplicarea prezentului regulament de la începutul anului 2007. Cu toate acestea, laboratoarelor trebuie să li se ofere posibilitatea de a modifica bugetul estimativ pentru 2007 în conformitate cu dispozițiile prezentului regulament.
(9)
Articolele 9, 36 și 37 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (4) se aplică în scopul controlului financiar.
(10)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiect
Prezentul regulament stabilește modalitățile de acordare a asistenței financiare comunitare pentru funcționarea laboratoarelor comunitare de referință (denumite în continuare „laboratoare”) prevăzută la articolul 28 din Decizia 90/424/CEE și la articolul 32 din Regulamentul (CE) nr. 882/2004, precum și pentru organizarea seminariilor.
Articolul 2
Acord-cadru de parteneriat
Relația între Comisie și laborator se stabilește într-un acord de parteneriat. Acordul de parteneriat durează cinci ani și este sprijinit de un program de lucru multianual.
Articolul 3
Activități planificate și bugetul estimativ
(1) Laboratoarele comunitare de referință stabilesc, până la 1 septembrie a fiecărui an calendaristic „n”, activitățile comunitare planificate în cursul anului calendaristic „n + 1” și înaintează Comisiei bugetul estimativ privind activitățile respective.
Pentru exercițiul financiar 2007, bugetul estimativ întocmit în conformitate cu prevederile articolului 1 din Regulamentul (CE) nr. 156/2004 se consideră ca fiind înaintat în conformitate cu prezentul regulament. Laboratoarele pot, până la 15 decembrie 2006, să introducă modificări la bugetul estimativ în cauză, în conformitate cu dispozițiile prezentului regulament.
(2) Laboratoarele comunică bugetul estimativ în format electronic, în conformitate cu anexa I.
Articolul 4
Acord specific
(1) După adoptarea de către Comisie a deciziei anuale privind acordarea asistenței financiare, se stabilește un acord specific între părți. Acordul respectiv precizează în special valoarea asistenței și procentajul cofinanțării.
(2) Semnarea acordului de către părți este o condiție prealabilă pentru orice plată.
Articolul 5
Prefinanțare
După semnarea acordului specific de către părți, la cererea beneficiarului, se poate acorda o prefinanțare de 70 % din valoarea totală pentru funcționarea laboratorului și organizarea seminariilor.
Articolul 6
Plata asistenței
În cazul în care programele de lucru aprobate sunt puse în aplicare în mod eficient, iar beneficiarul comunică rapoartele menționate la articolele 10 și 14 în termenul stabilit, soldul sau valoarea totală a asistenței financiare comunitare pentru funcționarea laboratorului și pentru organizarea seminariilor se plătește după aprobarea rapoartelor respective.
Articolul 7
Documente justificative
(1) Beneficiarul păstrează timp de șapte ani o copie legalizată a documentelor justificative referitoare la funcționarea beneficiarului ajutorului financiar acordat de Comunitate, în special a facturilor, a statelor de plată, a foilor de prezență și a documentelor legate de transportul eșantioanelor și de misiuni.
(2) Beneficiarul înregistrează cheltuielile înaintate Comisiei în sistemul său de contabilitate a costurilor și păstrează toate documentele originale timp de șapte ani, în scopul controalelor.
(3) Documentele justificative, care atestă totalitatea costurilor menționate în cererea de rambursare, se trimit Comisiei, la cerere.
Articolul 8
Controale
Articolele 9, 36 și 37 din Regulamentul (CE) nr. 1290/2005 sunt aplicabile în scopul controalelor financiare.
CAPITOLUL II
ACTIVITĂȚILE LABORATOARELOR
Articolul 9
Eligibilitate
(1) Cheltuielile legate de personal, subcontractare, bunurile de capital, materialele consumabile, transporturile eșantioanelor pentru testele comparative, misiunile și cheltuielile generale sunt eligibile în temeiul funcționării laboratorului.
(2) Cheltuielile prevăzute la alineatul (1) sunt eligibile în limitele fixate de decizia anuală a Comisiei privind acordarea asistenței financiare și în conformitate cu normele de eligibilitate stabilite în anexa II.
(3) Orice modificare a unei rubrici care depășește 10 % din valoarea sa trebuie să facă obiectul acordului prealabil în scris al Comisiei.
Articolul 10
Înaintarea rapoartelor privind funcționarea laboratoarelor
(1) Raportul financiar înaintat în conformitate cu anexa III și raportul tehnic, referitoare la funcționarea laboratoarelor și autorizate de director, se expediază cel târziu la 31 martie din anul următor încheierii perioadei pentru care s-a acordat asistența financiară, cu ștampila poștală ca dovadă a datei expedierii.
(2) În cazul în care nu se respectă termenul stabilit la alineatul (1), asistența financiară se reduce cu 25 % la 1 aprilie, cu 50 % la 1 mai, cu 75 % la 1 iunie și cu 100 % la 1 iulie.
Articolul 11
Cursul de schimb aplicabil cererilor depuse în moneda națională
Cursul de schimb aplicabil cererilor de plată a prefinanțării și a soldului, depuse în moneda națională la cursul lunii „n”, este cel aplicat în prima zi a lunii „n”, astfel cum este publicat în Jurnalul Oficial al Uniunii Europene, seria C, sau cel aplicat în ziua precedentă pentru care există o rată de conversie.
Articolul 12
Taxa pe valoarea adăugată
TVA-ul achitat de beneficiar și nerambursabil se consideră ca fiind o cheltuială eligibilă, cu condiția ca, la momentul semnării acordului specific prevăzut la articolul 4, beneficiarul să depună o atestare de la Ministerul de finanțe al statului membru sau de la o autoritate echivalentă, care să certifice că nu este impozabil de TVA sau că este parțial impozabil de TVA, și că domeniul de activitate al laboratorului nu face obiectul respectivei taxe.
CAPITOLUL III
ORGANIZAREA SEMINARIILOR
Articolul 13
Eligibilitate
(1) Sunt eligibile în temeiul organizării seminariilor costuri legate de cheltuielile de călătorie și de diurne pentru maximum 32 de participanți la seminarii, la care este invitat cel puțin un participant din fiecare stat membru.
(2) Cheltuielile prevăzute la alineatul (1) sunt eligibile în limitele stabilite de decizia anuală a Comisiei privind acordarea asistenței financiare și în conformitate cu regulile de eligibilitate stabilite în secțiunea 3F din anexa VII la Statutul Funcționarilor Comunităților Europene, astfel cum se stabilesc în Regulamentul (CEE, Euratom, CECO) nr. 259/68 al Consiliului (5).
(3) Pot fi acordate derogări de la alineatele (1) și (2) în cazurile justificate în mod corespunzător în temeiul deciziei anuale a Comisiei privind acordarea asistenței financiare.
Articolul 14
Înaintarea raportului financiar referitor la seminarii
(1) Raportul financiar referitor la seminarii, înaintat în conformitate cu anexa IV și raportul tehnic, autorizate de director, sunt expediate cel târziu la două luni de la desfășurarea seminarului.
(2) În cazul în care nu se respectă termenul stabilit la alineatul (1), asistența financiară se reduce cu 25 % pentru o întârziere de o lună de la data stabilită pentru depunerea documentelor, 50 % pentru două luni, 75 % pentru trei luni și 100 % pentru patru luni.
Articolul 15
Cursul de schimb aplicabil cererilor depuse în moneda națională
Cursul de schimb aplicabil cererilor de plată a prefinanțării și a soldului, depuse în moneda națională este cel aplicat în prima zi din luna în care s-a ținut seminarul respectiv, astfel cum este publicat în Jurnalul Oficial al Uniunii Europene, seria C, sau cel aplicat în ziua precedentă pentru care există o rată de conversie.
CAPITOLUL IV
DISPOZIȚII TRANZITORII ȘI FINALE
Articolul 16
Abrogare
Regulamentul (CE) nr. 156/2004 se abrogă.
Trimiterile la regulamentul abrogat se se înțeleg ca trimiteri la prezentul regulament.
Articolul 17
Intrare în vigoare și aplicabilitate
Prezentul regulament intră în vigoare în a douăzecea zi următoare datei publicării în Jurnalul Oficial al Uniunii Europene.
Se aplică de la 1 ianuarie 2007.
Cu toate acestea, articolul 3 alineatul (1) paragraful al doilea se aplică de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2006.